Nos, Alexander miseracione divina Cabilonensis ecclesie minister humilis, notum facimus, universis presentes litteras inspecturis, quod nos vidimus et coram nobis legi fecimus de verbo in verbum cartam fratrum de Firmitate, sigillatam sigillis venerabilis virorum bone memorie, domini Roberti quondam Cabilonensis episcopi, et Willermi comitis Cabilonensis, non cancellatam non abolitam nec in aliqua sui parte viciatam cujus, tenor talis est. Ego Willermus, comes Cabilonensis, notum facio omnibus futuris et presentibus, quod ego, anno Incarnationis dominice Mo Co LXXXo VIIIIo, iturus ad partes Iherosolimitanas veni apud Firmitatem, ubi a conventu monachorum licenciam accepi, et me eorum orationibus commendavi, et ibi coram conventum, et militibus meis qui aderant scilicet Roberto Dalmais, Guidone de Briun, Bartholomeo de Capella, Bernardo Laveilla, Humberto de Piperia, Hugone Rufo cellerario de Monte, recognovi, et asserui quod pater meus, pro remedio anime sue et antecessorum suorum, domum de Firmitate in omni libertate fundaverat, et custodierat, et predicte domui dederat in omni terra sua necessaria et pasturas ad usus prefate domus, et animalium suorum in terris in pratis in aquis in boscis absque pastione porcorum, et liberos transitus propriis rebus, et animalibus suis, absque exactione et pediagio. Notandum tamen, quod domus de Firmitate habet in Bregni omnes usus necessarios et pastionem procorum, que omnia. Et ego concessi et confirmavi, predicte domui in eodem capitulo, pro remedio anime mee, et laudari feci et confirmari a filia mea et comite Stephano marito suo, et in testimonium hujus rei presentem cartam feci muniri sigillo meo, et sigillo domini Roberti Cabilonensis episcopi. In hujus rei robur et testimonium veritatis nos Alexander episcopo nominatus presenti scripto sigillum nostrum duximus apponendum. Datum anno domini Mo CCo LXo primo, mense Junii….